<classify> BUNGE limepitisha azimio la kumfungia Mbunge wa Arusha Mjini, Godbless Lema Chadema kuhudhuria mikutano mitatu ya Bunge baada ya kukutwa na kosa la kutoa kauli aliyoithibitisha kuwa Bunge ni dhaifu.Kutokana na uamuzi huo, Lema hatashiriki Mkutano wa 15 ambao ni Mkutano wa Bajeti unaoendelea sasa, Mkutano wa 16 utakaofanyika Septemba na Mkutano wa 17 wa Novemba mwaka huu. Wakati wa kuchangia hoja ya Kamati ya Haki, Maadili na Madaraka ya Bunge kuhusu shauri la Mbunge wa Kawe, Halima Mdee Chadema, Lema alisema: Roho ya mwenendo wa nchi inategemea uimara wa Bunge, sasa amesema Bunge ni dhaifu, ni kweli, na mimi kama mbunge wa vipindi vitatu nathibitisha hilo, alisema. Kutokana na kauli hiyo, Naibu Spika wa Bunge, Dk Tulia Ackson aliyekuwa anaongoza mjadala huo, alimtaka Lema kufika mbele ya kamati hiyo.Akisoma taarifa, Mwenyekiti wa kamati hiyo, Emmanuel Mwakasaka alisema kamati ilikataa ombi la Lema la kutaka awepo wakili wake wakati wa kuhojiwa kwa kuwa kamati iliona hakuwa amepanga kuwa na wakili huyo. Kwa kuthibitisha hilo, Mwakasaka akasema: Kamati ilipata mashaka juu ya uaminifu wa shahidi Lema kwani tarehe 9 Machi 2016 aliiomba kamati impe muda wa kutafuta wakili kuhusiana na tuhuma dhidi yake kwa kufanya vurugu bungeni siku ya tarehe 27 Januari 2016 siku hiyo kamati ilikubali ombi lake.Ilimtaka afike Machi 11, 2016 kitu cha ajabu Mheshimiwa Spika, Mheshimiwa Lema hakurejea katika kamati na wala hakutoa sababu ya kutokufika kwa hiyo kamati ilikosa imani naye na kuyakataa maombi yake, alisema. Alisema wakati wa mahojiano, Lema alieleza kamati kwamba anaunga mkono maoni yaliyotolewa na Mdhibiti na Mkaguzi Mkuu wa Hesabu za Serikali CAG, Profesa Musa Assad pamoja na Halima Mdee ambao kamati iliwakuta na hatia ya kulidhalilisha Bunge.Kwa hali hiyo, kamati iliona kwamba naye ametenda kosa hilo kwa mujibu wa kifungu cha 26 e cha Sheria ya Haki, Maadili na Madaraka ya Bunge sura ya 2096 pamoja na 74 fasihi 1 A na B ya kanuni, alisema. Mwakasaka alisema katika uchunguzi wake, kamati ilirejea Katiba, kanuni, sheria na taratibu na maamuzi mbalimbali na video iliyomrekodi Lema akizungumza na hivyo Kamati ilijiridhisha kwamba, Lema alitamka kwa makusudi maneno kuwa bunge ni dhaifu akilenga kulidhalilisha bunge. Kamati ilitilia maanani na kufuatilia kwa kina na ushahidi wa Mheshimiwa Lema mbele ya Kamati ikiwemo kwa kukiri.Hivyo kamati iliona kwamba Lema alitenda kosa la kudharau na kudhalilisha Bunge. Kitendo alichofanya Mheshimiwa Lema ni cha kupingwa vita ili kulinda heshima ya bunge ambacho ni chombo cha kuwakilisha wananchi ambao tunawaongoza, alieleza Mwakasaka. Akisoma mapendekezo ya Kamati, Mwakasaka alisema kwa kuwa hii ni mara ya pili kwa Lema kuitwa mbele ya kamati na kutiwa hatiani ya kusimamishwa kuhudhuria vikao vyote vya Mkutano wa Tatu wa Bunge kwa kuanzia 30 Machi 2019 siku ambayo azimio lilitolewa.Na kwa kuwa akiwa mbele ya Kamati Mheshimiwa Lema hakujutia kosa lake wala kuomba radhi kitendo chake cha kudharau Bunge, bali aliendelea kusisitiza kuwa bunge hili ni dhaifu jambo ambalo linadhihirisha alidhamiria kutenda kosa hilo. Na kwa kuwa Lema ni mbunge mkongwe kwa vipindi viwili ana uelewa mkubwa wa kuzijua kanuni za namna ya Bunge linavyoendeshwa hivyo kwa kitendo alichofanya ni ukosefu wa heshima kwa mamlaka ya Bunge na kutokuwa na uwajibikaji wa pamoja. Hivyo basi Mheshimiwa Spika, Bunge linaazimia kwamba Mheshimiwa Lema asimamishwe kuhudhuria mikutano mitatu ya Bunge kuanzia tarehe ya azimio hili, alisema.Baada ya azimio hilo, Spika Ndugai alitoa fursa kwa wabunge kuchangia azimio hilo ambako Mbunge wa Kibamba, John Mnyika Chadema, alitaka Bunge lisiunge mkono pendekezo hilo akidai limekiuka Kanuni za Bunge. Alisema kauli aliyoitoa Lema aliitoa akiwa bungeni na kwamba mbunge huyo analindwa kwa misingi ya kanuni, hivyo akichukuliwa hatua itakuwa ukiukwaji wa kanuni na kuminya uhuru wa mbunge. Hata hivyo, dakika chache baada ya Mnyika kuchangia taarifa ya kamati, wabunge wa chama hicho walisimama na kutoka nje.Kufuatia hatua hiyo, Spika Ndugai alisema: Wanaotoka nje wasifanyiwe mahojaino na waandishi huko nje na mbunge anayetaka kuzungumza basi azungumze ndani ya bunge. Akifafanua uamuzi wake wa kuwataka baadhi ya wabunge waliotoka bungeni kutohojiwa na waandishi wa habari kwa siku ya jana, Spika Ndugai alisema: Huu ni mwaka wanne wa Bunge, na tunachukulia kila mbunge anajua sheria, kanuni na taratibu. Ingawa mbunge ana uhuru wa kutoka na kuingia ndani ya bunge ni matarajio kwamba watautumia uhuru huo vizuri. Unatumwa na wananchi kuja hapa, lakini unakuwa na tabia ya kutoka nje ya bunge na hasa baada ya kuongea wewe, na tabia hii imekuwapo kwa muda mrefu, tumechoka!  <topic>: KITAIFA 